Source: https://www.riigikohus.ee/et/uudiste-arhiiv/riigikohus-alustas-kohustusliku-kogumispensioni-reformi-arutamisega
Timestamp: 2020-04-08 19:13:15+00:00

Document:
﻿ Riigikohus alustas kohustusliku kogumispensioni reformi arutamisega | Riigikohus
Riigikohus alustas kohustusliku kogumispensioni reformi arutamisega
Riigikohtu põhiseaduslikkuse järelevalve kolleegium kogunes sel nädalal arutama Vabariigi Presidendi taotlust tunnistada kohustusliku kogumispensioni reform põhiseadusega vastuolus olevaks. Riigikohus loodab teha otsuse sügisel.
Riigikohtu esimehe Villu Kõve sõnul sõltub Vabariigi Presidendi taotluse lahendamise aeg paljudest asjaoludest, sealhulgas sellest, kas kolleegium otsustab anda asja arutada Riigikohtu üldkogule ning kas asja arutatakse suulises või kirjalikus menetluses. „Eriolukorras oleks suuliste istungite planeerimine ja veel enam – korraldamine – keerukam, ent Riigikohus on arvestanud võimalusega, et asja arutatakse suuliselt. Me arutame Vabariigi Presidendi taotlust väga põhjalikult ning see paratamatult võtab aega,“ märkis Kõve.
Kolmapäeval küsis Riigikohus Vabariigi Presidendi taotluse kohta arvamused menetlusosalistelt ehk Riigikogult, õiguskantslerilt, justiitsministrilt, Vabariigi Valitsuselt, Riigikontrollilt ning Eesti Pangalt. Arvamuste esitamise esialgne tähtaeg on 25. aprill. Kui arvamused on Riigikohtule laekunud, saab neid lugeda Riigikohtu kodulehelt.
Kui Riigikohus peab vajalikuks, on kohtul õigus kasutada asja lahendamisel abistava eksperdi abi. Tegemist peab olema valdkonna tunnustatud spetsialistiga, kelle arvamus aitab kohtul paremini mõista probleemi ja leida lahendust. Praeguse seisuga ei ole Riigikohus eksperte kaasanud.
Riigikohus loodab teha otsuse sügisel.

References: Riigikohus 
 Riigikohus

 Riigikohus 
 Riigikohus 
 Riigikohus 
 Riigikohus 
 Riigikohus 

Riigikohus